Агенцијата за заштита на правото на слободен пристап до информациите од јавен карактер врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалба изјавена од Здружение на граѓани Центар за граѓански комуникации ЦГК Скопје, поднесена против Општина Гостивар, по предметот Барање за пристап до информации од јавен карактер, на 05.12.2023 година го донесе следното

**Р Е Ш Е Н И Е**

1. Жалба изјавена од Здружение на граѓани Центар за граѓански комуникации ЦГК Скопје, поднесена против Општина Гостивар, заведена во Агенцијата под бр. 08-389 на 29.11.2023 година, по предметот Барање за пристап до информации од јавен карактер **СЕ УВАЖУВА**.
2. **СЕ ЗАДОЛЖУВА** Имателот на информации на Барателот да му ја достави бараната информација на начин и во форма наведени во Барањето.
3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Здружението на граѓани Центар за граѓански комуникации ЦГК - Скопје, како што е наведено во Жалбата на 22.09.2023 година поднело Барање за пристап до информации од јавен карактер до Општина Гостивар, со кое побарало по е - маил да му се достави електронски запис од следната информација:

„1. Колку лица во институцијата вршат работи од областа на јавните работи?

2. Колку од лицата коишто ги вршат јавните набавки имаат важечка потврда за положен испит за јавни набавки?

3. Дали членовите на Комисијата за јавни набавки се менуваат за секоја набавка или се истите за сите набавки?

4. Ве молиме, доставите ни ја одлуката за јавна набавка за постапката број:10666/2022

5. Дали имате внатрешни правила врз чија основа ја пресметувате проценетата вредност на набавките (ако имате, ве молиме, доставете ни копија од документот)?

6. Дали имате дефинирани внатрешни правила за изработка на техничките спецификации за јавните набавки (ако имате ве молиме, доставете ни копија од тие правила)?

7. Дали имате систем за следење на реализација на планот за јавни набавки (ако имате, ве молиме, објаснете каков е тој систем)?

8. Дали имате систем за следење на реализацијата на склучените договори за јавни набавки (ако имате, ве молиме, објаснете каков е тој систем)? “.

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под бр.08-389 на 20.10.2023 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, со Решение бр.08-389 од 30.10.2023 година Жалбата **ЈА УВАЖИ и му наложи на Имателот на информации,** да постапи по Барањето на Барателот согласно одредбите од Законот за слободен пристап до информации од јавен карактер.

Барателот на информации на 21.11.2023 година до Агенцијата достави Жалба поради непостапување по Решение на Агенцијата, заведена под бр.08-389 каде е наведено: „До 21.11.2023 имателот на информацијата Општина Гостивар, и покрај обидите телефонски да ги контактираме и издејствуваме добивање на одговор, се уште ни ги немаат доставено бараните информации. Поради тоа, поднесуваме и втора жалба со која бараме имателот на информацијата да одговори по барањето...“

Агенција, преку е-маил заведен под бр.08-389 од 21.11.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Барателот на информации на 29.11.2023 година до Агенцијата достави повторно Жалба против Одговор на барање, заведена во Агенцијата под бр.08-389, во која е наведено: На ден 28.11.2023 година, од имателот на информацијата добивме одговор кој не е целосен. Конкретно во одговорот и покрај тоа што е наведено дека Одлуката за јавна набавка за постапката со број 10666/2022 е во прилог, истата не е доставена, за што имателот на информацијата е контактиран телефонски, но и покрај тоа имателот одбива да ја достави одлуката со образложение дека Агенцијата го задолжила да даде информации, но не и документи.“. Во прилог го достави дописот на Имателот бр.0302-791/2 од 28.11.2023 година, насловен Одговор на прашање.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа **Жалбата** изјавена од Барателот на информацијата и останатите расположливи списи, истата **ја уважи и го задолжи Имателот на информации на барателот да му ги достави бараните информации на начин и во форма наведени во Барањето, во рок од 15 дена од денот на доставување на Решението**, поради следното:

По разгледувањето на Жалбата и списите во врска со предметот, Агенцијата констатира дека Имателот на информации не постапил согласно одредбите од Законот за слободен пристап до информации од јавен карактер, бидејќи постапувајќи по Барањето, на Барателот не му ги доставил во целост бараните информации.

Во конкретниот случај, Имателот на информации не ги испочитувал одредбите од Законот за слободен пристап до информации од јавен карактер, со тоа што бил должен да постапи согласно член 20 од Законот за слободен пристап до информации до јавен карактер.

Согласно член 20 став 1 од Законот за слободен пристап до информации од јавен карактер, ако имателот на информации позитивно одговори на барањето, или ако барањето делумно или целосно го одбие, за тоа ќе донесе **решение** кое ги содржи сите содржајни елементи наведени во член 88 од Законот за општата управна постапка.

Во врска со наводот на Имателот дека „Агенцијата го задолжила да даде информација но не и документ“, му укажуваме на Имателот на информации дека согласно член 3 став 1 алинеа 4 од Законот за слободен пристап до информации од јавен карактер „документ“ е секој запис на информација без оглед на нејзината физичка форма или карактеристики, пишан или печатен текст, карти, шеми, фотографии, слики, цртежи, скици, работни материјали, како и звучни, гласовни, магнетски или електронски, оптички или видео снимки во која било форма, како и пренослива опрема за автоматска обработка на податоци со вградени или преносливи мемории за складирање на податоците во дигитална форма.

Имателот на информации е должен да постапи согласно укажувањата на Агенцијата да донесе правилно и врз Закон засновано Решение со кое ќе го уважи Барањето и на барателот ќе му ги достави во целост бараните информации, **на начин и во форма наведени во Барањето**.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**